《生第三儿》
宋代·程俱

生儿如班伯，绝业出金华。恼人如添丁，索抱声哑哑。

人生各有分，豪末不可加。丹山无凡鷇，寒根无早芽。

如公翔千仞，众鸟不敢哗。将雏一来仪，美瑞世所夸。

嗟我困冰谷，霜枝郁盘拿。华颠有二女，尔尔聊自佳。

今年熊罴梦，亦复来贫家。平生坐著书，每笑括与奢。

篮舆一幅巾，缓步可当车。傥学长史掾，修真凌景霞。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。